**ELŐTERJESZTÉS**

**Körmend város Önkormányzata Képviselő-testülete 2016. május 26-i ülésére**

**Tárgy:** Döntés óvodai átszervezésről

Tisztelt Képviselő-testület!

A Körmend és Mikrotérsége Köznevelési Intézményfenntartó Társulás a 7/2016. (III.24.). számú határozatával elvi döntést hozott a fenntartásában lévő óvodák átszervezésével kapcsolatban. Az átszervezést Körmend város Önkormányzata Képviselő-testülete is megtárgyalta.

Az átszervezés első rendű szempontja az óvodai nevelés szakmai hatékonyságának megőrzése, fokozása, a humánerőforrások összekapcsolása és a működés gazdálkodási-ügyviteli oldalának koncentrált megszervezése volt az előkészítés során.

Az átszervezés végrehajtásáról a fenntartó Társulás dönt, kérjük azonban, hogy a Képviselő-testület is tárgyalja meg jelen előterjesztést.

Az átszervezés keretében 2016. augusztus 31. napjával a Dr. Batthyányné Coreth Mária Óvoda és a Körmendi Mátyás Király Utcai Óvoda és Bölcsőde megszűnik, mint költségvetési szerv. A megszüntetés összeolvadásként valósul meg, általános jogutódlással, és új köznevelési intézményként 2016. szeptember 1. napjával létrejönne a Dr. Batthyányné Coreth Mária Óvoda és Bölcsőde, mint új intézmény. Az új intézmény elnevezésénél igyekeztünk olyan javaslattal élni, amely nevében olyan személyre utal vissza, aki Körmendhez kötődően tett sokat a gyermekek jobblétéért.

A Társulás által fenntartott köznevelési intézményekből létrejönne tehát egy központi intézmény Körmend, Bartók Béla u. 9. székhellyel. Ennek az intézménynek a tagintézménye lenne a:

1. Dr. Batthyányné Coreth Mária Óvoda és Bölcsőde Mátyás Király Utcai tagóvodája (rövidített neve: Mátyás király Utcai Tagóvoda)
2. Dr. Batthyányné Coreth Mária Óvoda és Bölcsőde Dienes Lajos Utcai tagóvodája (rövidített neve:

Dienes Lajos Utcai Tagóvoda)

1. Dr. Batthyányné Coreth Mária Óvoda és Bölcsőde Egyházashollósi Tagóvodája (rövidített neve: Egyházashollósi Tagóvoda)
2. Dr. Batthyányné Coreth Mária Óvoda és Bölcsőde Molnaszecsődi Tagóvodája (rövidített neve: Molnaszecsődi Tagóvoda)

és az új intézmény telephelye lenne:

1. Dr. Batthyányné Coreth Mária Óvoda és Bölcsőde Horvátnádaljai tagóvodája (rövidített neve: Horvátnádaljai Tagóvoda)
2. Körmendi Bóbita Bölcsőde

Az átszervezésről, mint szándékról való döntéshozatalkor az egy csoport megszüntetése is felmerült a csökkenő gyermeklétszámra tekintettel.

A beíratások tapasztalata azonban kedvező volt, mivel sok vidéki gyermeket írattak be Körmendre, így elkerülhetővé válik a csoportszám csökkentés.

A Nemzeti köznevelésről szóló törvénynek megfelelően a fenntartó Társulás a köznevelési intézmény átszervezésével összefüggő döntése előtt beszerezte az intézmények alkalmazotti közösségének, nevelőtestületeinek és az intézmények szülői szervezetének véleményét. A kialakított vélemények szerint az érintettek az átszervezést elfogadják, azt tudomásul veszik, de **minden esetben kérték azt,** hogy ha lehet, akkor hadd őrizzék meg az egyes intézmények meglévő elnevezésüket.

Ahogy az a korábban készült előterjesztésben is ismertetésre került, nem szűnne meg a városban egyetlen egy óvoda sem, de egy intézményként, egy intézményi elnevezéssel és egy központi székhellyel működne az 2016. szeptemberétől. Hangsúlyozzuk azt is, hogy az óvodák megőrizhetik egyedi nevelési elképzeléseiket, sajátosságaikat, a szakmai munkát az átszervezés nem érintené. Megőrizhetik az óvodák jelenlegi elnevezésüket is tagintézményként. Gyakorlatilag tehát az átszervezés a gyermekeket és a szüleiket nem érintené, az egységes irányítás a fenntartó munkáját könnyítené meg.

Az új intézmény vezetésére 2016. szeptember 1-ét követően lehetne pályázatot kiírni, hogy a már kialakult egységes tantestület tudja azt majd véleményezni.

Kérem a Képviselő-testületet, hogy a fenti előzmények alapján állásfoglalást alakítsa ki.

**HATÁROZATI JAVASLAT**

1. Körmend város Önkormányzata, mint a Körmend és Mikrotérsége Köznevelési Intézményfenntartó Társulás alapító tagja úgy dönt, hogy az előterjesztésben leírtak szerint támogatja a Társulás fenntartásában lévő óvodák átszervezését 2016. szeptember 1-ével kezdődően.
2. Körmend város Önkormányzata, mint a Körmend és Mikrotérsége Köznevelési Intézményfenntartó Társulás alapító tagja javasolja a fenntartó előtt azt, hogy az új intézmény és annak tagintézményei, telephelyei vonatkozásában az előterjesztés szerinti elnevezéseket vegye fel.
3. Körmend város Önkormányzata, mint a Körmend és Mikrotérsége Köznevelési Intézményfenntartó Társulás alapító tagja javasolja a fenntartó előtt azt, hogy az átszervezés keretében az egy csoport megszüntetéstől tekintsen el a beíratott gyermekek létszámára való tekintettel.
4. Körmend város Önkormányzata, mint a Körmend és Mikrotérsége Köznevelési Intézményfenntartó Társulás alapító tagja javasolja a fenntartó előtt azt,hogy a 2016. szeptember 1-ével létrejövő új intézmény vezetésére Vadász Mária személynek adjon átmeneti megbízást azzal, hogy az intézményvezetői munkakörre vonatkozó pályázati felhívást 2016. szeptember 15-ig meg kell hirdetni.

Körmend, 2016.május 17.

Felelős: jegyző

Határidő: 2016. május 30. a Társulás tájékoztatására

**Bebes István**

**polgármester**